**OPLYSNINGSPULJEN**

**Ansøgningsskema til CISUs Oplysningspulje**

**B. Aktiviteten**

1. **AKTIVITETEN. Giv en kort beskrivelse af, det I søger om støtte til**
   1. *Hvad er formålet med aktiviteten?*
   2. *Hvorfor er det vigtigt? Og hvorfor skal den realiseres nu?*
   3. *Hvad består aktiviteten af?*
   4. *Hvis oplysningsaktiviteten ikke skal foregå på dansk skal det beskrives hvorfor, og hvordan I vil nå målgruppen for aktiviteten.*
   5. *Hvordan hænger aktiviteten sammen med foreningens øvrige arbejde og brug af pro-midler?*
   6. *Hvordan inddrager I erfaringer fra eventuelle tidligere oplysningsaktiviteter?*
   7. *Er der tale om en oplysningsaktivitet, der før har været gennemført af foreningen? Hvis ja, hvad har man lært i foreningen og hvad påtænker man at gøre anderledes i forhold til sidst?*

|  |
| --- |
| 1.1 Formålet med aktiviteten er at kaste lys over de udfordringer man møder som ung med handicap - både i Uganda og Danmark. Vi vil skabe oplysning omkring den stigmatisering og mangel på uddannelse man kan opleve som ung med handicap i Uganda, samt sætte det i perspektiv til et liv som ung med handicap i Danmark, hvor man, trods en geografisk stor afstand, kan opleve nogle af de samme udfordringer. Vi vil derfor gerne skabe bevidsthed blandt unge omkring hvordan man som individuel person kan være med til at ændre diskursen og bryde med stigma om det at have et handicap.  1.2 De elever, som til efteråret 2022 går på højskole, har - med al sandsynlighed - i deres gymnasietid arbejdet på Dagsværkdagen 2019, hvor der blev samlet ind til fordel for projektet for unge med handicap i Uganda. De hørte i sin tid meget om projektets opbygning og intentionerne; derfor synes vi, at det er vigtigt, at de nu hører opfølgningen. Den gode historie er nemlig, at projektet på trods af åbenlyse udfordringer i forhold til lockdown mv. relateret til corona, har formået at komme godt fra start og skabe konkrete resultater. Ved at se, at det nytter, vil højskoleelevernes tiltro til udviklingssamarbejde blive højere - og de vil blive mere tilbøjelige til også at engagere sig i dette i deres fremtidige liv. Samtidig er det vigtigt at sætte fokus på den stigmatisering som personer med handicap møder i samfundet – både i Uganda og i Danmark.  1.3 Aktiviteten er en række workshops på danske højskoler, bestående af oplysning om emnet, videoer fra Uganda og oplæg til debat/dialog mellem deltagerne om hvordan de udfordringer der præsenteres i resten af workshoppen kan relateres til Danmark, og hvordan man kan være med til at forbedre det. Videoerne har til formål at komme i øjenhøjde med unge med et handicap i Uganda, høre om de udfordringer de møder og hvilke forandringer Operation Dagsværks projekt har været med til at skabe. Det er dog vigtigt at tage højde for, at aktiviteten stadig er på tegnebrættet, hvorfor der er plads til udvikling i vores nuværende ramme for den pågældende aktivitet.  Aktiviteten bygger på workshops, der skal kunne være med til at starte en debat mellem frivillige og højskoleelever. Dette vil vi blandt andet opnå ved producering af videoer, hvis formål henholdsvis er at dokumentere de forandringer, som projektet har været medvirkende til. Sigtet er dermed at høre de unge fra Ugandas oplevelse med de initiativer, som er kommet ud af Operation Dagsværk-projektet herhjemme, og dermed hvilken forandring som de unge i Danmark og de unge i Uganda sammen har skabt. Videoerne skal fungere i et samspil med et kort oplæg vedrørende projektet, hvor vi mere detaljeret vil komme ind på projektet og dets formål Sideløbende med dette vil vi udføre en mini oplysningskampagne på de sociale medier, hvor vi vil fortælle historier fra de unge med handicap i Uganda, og på den måde fastholde bevidstheden om projektet for dem der har arbejdet for det, men også sprede fortællingen om den forskel udviklingsarbejde gør. Afslutningsvis er formålet med aktiviteten at gøre unge klogere på det at være ung med handicap i Uganda, samt at skabe debat om hvordan vi kan bryde med lignende stigma herhjemme.  1.4 Kampagnen foregår på dansk  1.5 Operation Dagsværk har siden 1985 laver oplysningsarbejde med, for og af unge under parolen Oplysning - Stillingtagen - Handling. Dette er også indbygget i vores projekt. I Operation Dagsværk ønsker vi, at oplysningselementet skal fortsætte også efter Dagsværkdagen for et givent projekt er afviklet. Ved at lave denne opfølgning håber vi, at målgruppen vil opleve, at det faktisk nytter at lave udviklingsarbejde. På Dagsværks årlige turné på skoler oplever vi stor interesse i, hvad pengene bliver brugt til - og det bliver netop besvaret her. Det er også på denne turné foreningen - udover at formidle viden - skaber interesse og debat om internationale problemstillinger blandt unge; præcis som vi ønsker at gøre i dette nye format.  1.6 I 2019 førte Operation Dagsværk, i samarbejde med Sammenslutningnen af Unge med Handicap og Danske Handicaporganisationer, kampagnen “Unge med handicap i Uganda”. Vi var alle med til at udføre oplysningskampagnen i 2019 og var på researchrejse til Uganda. Dermed har vi alle erfaring med at indsamle materiale og videreformidle oplysning til danske unge. Dette udmundede også i et oplæg, som blev holdt på en turné over hele landet - og derfor har alle involverede i dette projekt erfaring med at formidle om de udfordringer unge med handicap står overfor på en respektfuld måde i tråd med foreningens principper om, hvordan man laver oplysnings- og fortalerarbejde. Fra turnéen er også opbygget erfaring med at holde workshops, der er engagerende for en ung målgruppe, og som gør globale problematikker nære. Da Operation Dagsværk generelt har meget kontakt med skoler (ungdomsuddannelser) og har erfaring med at aftale workshops med disse, har vi en forventning om, at det også vil fungere fint at have kontakt med højskoler. Internt i gruppen er ressourcer inden for filmproduktion, sociale medier og formidling generelt.  1.7 Vi har tidligere haft succes med lignende oplysningsarbejde om handicap i Uganda, i  forbindelse med Operation Dagsværks kampagne på de danske ungdomsuddannelser i 2019. De erfaringer, som vi i den forbindelse gjorde os, i forhold til at formidle respektfuld om marginaliserede grupper og minoriteter, som ikke alle i vores gruppe er en del af, vil vi gerne bygge ovenpå. Derudover har denne nye aktivitet et mere debatskabende sigte - da det i 2019 viste sig, at det er meningsfuldt og vigtigt for unge at få lov at dele egne tanker og få reflekteret over, hvordan det i den nære (danske) kontekst er at være ung med et handicap; særligt når dette emne herhjemme også kan være forbundet med stigma og være tabu. |

1. **SUCCESKRITERIER. Beskriv konkret hvad I vil opnå med aktiviteten**
   1. *Beskriv de kriterier der skal være opfyldt, for at I har nået jeres mål med aktiviteten.*
   2. *Hvordan vil I måle om succeskriterierne er opfyldt?*

|  |
| --- |
| 2.1 Formålet med aktiviteten er at oplyse omkring den stigmatisering, man møder som ung med handicap i Uganda i det offentlige men især af venner og familie. Vi ønsker at oplyse om disse udfordringer samt sætte dem i et dansk perspektiv. Vores kriterium for at opnå dette mål er at danske unge bliver mere bevidste omkring netop denne stigmatisering.  2.2 Først og fremmest kan vi måle interessen og mængden af mennesker vi har videregivet viden til, gennem deltagelsen i vores aktivitet. Derudover vil vi efter vores workshop lægge tid af til spørgerunde/debat og derved inddrage højskoleeleverne aktivt. |

1. **LÆRINGSMÅL. Opstil de læringsmål I har for aktiviteten**
   1. *Hvad ønsker I som forening at blive klogere på med aktiviteten? (Hellere få konkrete og realiserbare mål end mange ufokuserede mål, der ikke er realiserbare).*
   2. *Hvordan vil I sikre opsamling og videndeling fra aktiviteten i jeres forening? Og hvem er ansvarlig?*

|  |
| --- |
| 3.1 Selvom vi i Operation Dagsværk allerede har god erfaring med at afholde oplæg gennem vores årlige kampagner, skiller dette projekt sig alligevel ud på sin målgruppe. Derfor kan vi som forening lære at formidle viden til en alternativ målgruppe. Samtidig vil vi med denne aktivitet også blive bedre til at formidle tidligere projekters resultater, og denne viden vil kunne gavne foreningen.  3.2 Vi vil nedsætte en gruppe på to som skal være tovholdere på vidensdeling i organisationen gennem foreningens årlige fællesmøder. |

1. **MÅLGRUPPE. Beskriv hvem aktiviteten primært henvender sig til**
   1. *Hvem er det vigtigst, at I får i tale med aktiviteten? (Vær gerne meget specifik i jeres beskrivelse af målgruppen og om der er særlige hensyn til den).*
   2. *Hvordan appellerer særligt I til den målgruppe?*
   3. *Hvad skal målgruppen have lært af aktiviteten?*

|  |
| --- |
| 4.1.Den primære målgruppe for aktiviteten er højskoleelever, men på baggrund af den platform som Operation Dagsværk har vil vi også have en sekundær målgruppe til eleverne på de danske ungdomsuddannelser samt følgere på vores sociale medier. Højskoleelever er valgt som vores målgruppe, fordi de er midt i en dannelsesprocess, som vi gerne vil påvirke. På en højskole udvikler man sig meget, og vi vil gerne bidrage til at de unge får en forståelse for det at leve som en minoritet, som de kan tage med sig videre fra deres ophold. Samtidig vil vores materiale kunne blive brugt af Dagsværk-grupperne på ungdomsuddannelserne, idet vores aktivitet vil vise hvordan det går i Uganda, og vi får ofte spørgsmål omkring en opfølgning fra Dagsværks tidligere projektlande. Videomaterialet, som vi vil udarbejde, vil også blive flittigt delt på vores sociale medier.  4.2. Operation Dagsværk har ikke tradition for at samarbejde med højskoler, så derfor er denne målgruppe ny for os. Vi er aktive på mange af de danske ungdomsuddannelser, og vi håber derfor at højskoleeleverne vil derfor kunne genkende os som organisation, når vi besøger dem. Samtidig vil vi appellere særligt til den årgang af unge, der er på højskole nu, da de fleste af dem vil have været elever på en ungdomsuddannelse i 2019, hvor Operation Dagsværks “Unge med handicap i Uganda”-kampagne fandt sted. Det vil derfor være interessant for de unge at høre om udviklingen på det projekt, som de arbejdede for i 2019.  4.3. Vi ønsker at skabe en dialog og en debat om det at leve som en minoritet. Unge med handicap kan opleve at blive stigmatiseret af samfundet - både i Uganda og i Danmark - og med vores workshop vil vi give de unge værktøjer til at indgå i dialog og få en større forståelse for |

1. **TEMAER. Beskriv hvordan I arbejder med de fire punkter nedenfor** (hvis I gør det)
   1. *Hvordan inddrager I jeres partner i Syd planlægning og gennemførelse af aktiviteten?*
   2. *Hvordan fortæller I om de strukturelle årsager til fattigdom og ulighed?*
   3. *Hvordan indgår FN’s Verdensmål i jeres aktivitet?*
   4. *Hvordan arbejder I med løsningsorienterede og konstruktive vinkler på jeres budskaber?*

|  |
| --- |
| *5.1* Det bærende element i vores aktivitet vil være videomateriale fra Uganda, som vi vil vise og bygge workshoppen op omkring. Videoerne skal omhandle det at leve som ung med et handicap i Uganda, og derfor inddrages vores partner i Syd i høj grad. Vi har planer om at vores opfølgningsrejse til Uganda primært skal bruges til at indsamle materiale til vores film og workshop. Vores ugandiske partner Show Abilities Uganda (SAU) og deres frivillige skal være med til at lave nogle videoklip, vise deres hverdag samt deltage i interviews, hvorved deres historier bedst og mest virkelighedsnært kan blive formidlet videre til de danske unge.  *5.2* I Uganda kan man stå uden så mange muligheder, hvis man er ung, idet samfundet i høj grad tilgodeser ældre. Når man er ung og samtidig har et handicap kan der derfor være stor risiko for at man bliver udelukket af fællesskabet, da der er en manglende viden omkring handicap. Da Operation Dagsværk satte fokus på unge med handicap i Uganda i 2019 oplevede vi, hvordan de unge blev mødt af stigmatisering og marginalisering. Når vi udarbejder vores workshop og film vil vi derfor sætte fokus på, hvordan samfundsforholdene er i Uganda, men samtidig vi vil gerne belyse hvordan inklusion og vidensdeling kan skabe forandring for unge med handicap.  5.3. Flere af FN’s Verdensmål er passende at knytte til denne kampagne, men særligt målene 4, 10 og 17 er relevante i denne sammenhæng. Mål 4: Kvalitetsuddannelse er en grundsten for projektet i Uganda, da Operation Dagsværk altid søger at give unge en mulighed for uddannelse. Med denne kampagne vil vi sætte fokus på verdensmål 4 ved at fortælle om vigtigheden af uddannelse; på det personlige plan og i samfundet. De unge uganderes oplevelser, som vi vil videreformidle, skal samtidig starte en dialog mellem de danske unge omkring (vigtigheden) af uddannelse. Mål 10: Mindre ulighed er ligeledes vigtigt i (vores) arbejde med kampagnen om unge med handicap i Uganda, idet vi ønsker at italesætte forskellige former for ulighed, jf. delmål 10.2. At leve med et handicap, uanset om det er i Uganda eller i Danmark, kan føre til stigmatisering fra samfundet. Mål 17: Partnerskaber for handling er også relevant i denne sammenhæng, da vi gerne vil vise, at udviklingssamarbejde virker. Samtidig vil vi kunne fremhæve partnerskaber mellem ligesindede organisationer i henholdsvis Danmark og Uganda, idet vi har set, at det har været et positivt samarbejde.  *5.4* Vi vil gerne gennem oplysning og dialog skabe bevidsthed om hvordan man som individuel ung kan være med til at ændre diskursen og synet på det at have et handicap i Danmark. Det er vigtigt for os at vores film og workshop lægger op til at skabe forandring på baggrund af oplysning og dialog, idet mange af problemerne, som vi vil belyse, netop kan løses gennem oplysning, dialog og forståelse. Derfor vil dialog og erfaringsudveksling også være gennemgående teknikker, som vil blive brugt i vores workshops på højskolerne. |

1. **PLANLÆGNING. Skriv gerne i punktform (tids)planen for gennemførelse af aktiviteten** 
   1. *Tidsplan for aktiviteten*
   2. *Hvilken grad af frivilligt engagement og bidrag forventer I?*
   3. *I hvilket omfang vil det være nødvendigt at aflønne?*
   4. *Beskriv aftaler med Syd-partner og evt. andre organisationer i Danmark om aktiviteten.*

|  |
| --- |
| 6.1  **September-december 2021:** Ansøge puljer  **Foråret 2022**: forberede rejse(bestille billetter, finde logi, arrangere besøg), samt planlægning af indsamling af materiale på researchrejse til Uganda. Planlægning af selve program og struktur.  **August 2022:** Researchrejse til Uganda, samt indsamling af materialer til videre kampagne på højskolerne.  **September 2022**: bearbejdning af materiale fra Uganda samt færdiggørelse af workshops.  **Efteråret 2022:** Udrulning af workshops på højskolerne, samt opslag på sociale medier.  **November/december 2022:** Evaluering af projektet.  6.2 Alle forberedelser, produktion af aktiviteten og afvikling af aktiviteten på højskolerne vil blive udført og drevet af en frivillig arbejdsgruppe.  6.3 Der vil ikke blive brug for at aflønne nogen, da arbejdsgruppen som sagt udelukkende består af frivillige. Produktion af aktiviteten og evt. film vil også blive lavet af frivillige.  6.4 Operation Dagsværk har sammen med de danske partnere Sammenslutningen af Unge med Handicap (SUMH) og Danske Handicaporganisationer (DH), samt vores ugandiske partner Show Abilities Uganda (SAU) et igangværende projekt i Uganda. Både SUMH og SAU vil hjælpe os med forberedelser og selve indsamlingen af materiale, når vi er i Uganda, samt efter turen, når vi skal producere vores workshop. |

1. **KOMMUNIKATION. Beskriv hvordan I vil formidle jeres aktivitet**
   1. *Hvordan formidles aktiviteten internt i foreningen?*
   2. *Hvordan kommunikeres udadtil om aktiviteten?*
   3. *Er der elementer af aktiviteten, som kan interessere medierne, og hvordan skal disse kommunikeres?*

|  |
| --- |
| 7.1. Internt vil vi sprede kampagnen gennem de to årlige weekender for elever som Operation Dagsværk afholder, hvor vi har mulighed for at fortælle om og vise vores film.  7.2. Vi vil benytte Operation Dagsværks sociale medier som Facebook, instagram, youtube-kanal samt Dagsværks nyhedsbrev til at dele vores film og arrangementer. Derudover vil vi tage kontakt til mulige højskoler, der kunne have interesse for en workshop.  7.3. Vil vi gøre en indsats for at komme i de danske og lokale nyhedsmedier med artikler om emnerne og vores arrangementer på højskolerne. Det kan bl.a. have interesse for de lokale medier, når vi skal holde pålæg på en højskole. |